Presidensie vaar uit teen ‘kwaadwillige gerugte’ oor Nene-afdankingNhlanhla Nene, die voormalige minister van finansies, lewer op 25 Februarie 2015 sy begrotingsrede in Kaastad Foto: Ntswe Mokoena, departement van kommunikasie “Die presidensie wil die kwaadwillige gerugte wat die ronde doen en wat deur sekere mediahuise gepubliseer is, korrigeer in verband met ministeriële ontplooiings en die SAL se raadvoorsitter, me. Dudu Myeni,” is in ŉ verklaring gesê. Die verklaring lui verder mediaberigte dat Nene uit sy pos verwyder is omdat Myeni ongelukkig sou wees met die nasionale tesourie se opdragte aan SAL met betrekking tot die Airbus-ooreenkoms en ander sake, is “kwaadwillige fabrikasie”. “Soos daar Vrydag verduidelik is, is mnr. Nene Suid-Afrika se kandidaat om aan die hoof van die Afrika-streeksentrum van Brics se nuwe ontwikkelingsbank te staan,” het die presidensie gesê. “SAL het opdragte van die minister van finansies ontvang onder die leiding van die ministerie. Geen lid van die SAL-raad is bó die minister of kan buite die mandaat en opdragte wat deur die minister van finansies en die nasionale tesourie daargestel word, beweeg nie.” Die presidensie het ook gerugte dat pres. Jacob Zuma en Myeni ŉ romantiese verhouding het en saam ŉ seun het, ontken en gesê hul verhouding is “streng professioneel”. “Gerugte oor ŉ romanse en ŉ kind is ongegrond en is versin om aanvalle op die president uit te lok.” Berigte dat Malusi Gigaba, nou minister van binnelandse sake, uit sy posisie as minister van openbare ondernemings verwyder is ná ŉ uitval met Myeni, is ook ongegrond, het die verklaring gesê. “Dit is nie waar nie. Mnr. Gigaba het sy volle termyn as minister van openbare ondernemings uitgedien tot en met die verkiesing in Mei 2014. Die nuutgekose president stel ŉ nuwe kabinet aan sodra hy ingesweer is. Die nuwe president is onder geen verpligting om dieselfde persone weer in dieselfde posisies aan te stel nie.” Die presidensie se verklaring volg op wye kritiek van Zuma se besluit om Nene van sy pos te onthef. Verskeie politieke partye en instansies het hul menings uitgespreek oor die redes vir Zuma se besluit. Nadat Nene in die pad gesteek is, het die rand afwaarts getuimel totdat dit Vrydag ŉ rekordlaagtepunt van R16 teen 1 Amerikaanse dollar gehaal het. Mmusi Maimane, leier van die Demokratiese Alliansie (DA), het Zuma se redes vir die besluit as vals bestempel en gesê dit is duidelik dat die president die redes ná die tyd uitgedink het om sy “rampspoedige besluit te rasionaliseer”. “Zuma het geen redes vir sy besluit gegee toe dit Woensdagaand bekendgemaak is nie. Die redes wat Vrydag gegee is, is lagwekkend,” het Maimane gesê. “Die benoeming van Nene om aan die hoof van die BRICS-bank se Johannesburg-kantoor te staan, sal op geen manier hom verhoed om steeds as minister van finansies te dien totdat sy benoeming bevestig is nie. Nkosazana Dlamini-Zuma het steeds as ŉ minister gedien nadat sy benoem is om aan die hoof van die Afrika-Unie te staan,” het hy gesê. “Pres. Zuma se uiters onverantwoordelike besluit het tot ŉ ekonomiese krisis gelei wat maklik ŉ keerpunt in sy mislukte presidentskap kan wees,” het Maimane gesê.